Radio-man, vrou trou steeds ná tragedie ure voor huwelik | Maroela Media
Die gewilde HeartFM-omroeper Clarence Ford sê sy vertroue in die mensdom is herstel nadat weldoeners die afgelope naweek verseker het dat hy en sy vrou se troudag kon voortgaan.
Dít ten spyte van die feit dat die bruid se rok én ander besittings oomblikke vroeër in 'n brand verwoes is.
Ford en sy vriendin van die afgelope paar jaar, Wendy de Klerk, is die afgelope naweek by Tietiesbaai naby Saldanha in die Wes-Kaap getroud.
Die egpaar se groot dag het in 'n nagmerrie ontaard toe die gastehuis waarin Wendy voor die troue tuisgegaan het, minder as vier uur voor hul troue afgebrand het. Wendy se trourok, paspoort en ander uitrustings soos dié van die gevolg, is in die brand verwoes.
"Die dag het geen tekort aan drama gehad het nie," het die radio-omroeper op Facebook geskryf. "Om die waarheid te sê – dit was byna bonatuurlik. Die gevolg se rokke het alles gebrand, dít net drie en 'n half uur voor ons troue. [Die bruid se gevolg] en die bruid het alles verloor – hulle trouklere, al hul ander klere en hul persoonlike besittings."
Wendy en Clarence. Foto: Facebook
Ford sê weldoeners van Paternoster het ingespring om te verseker dat Wendy steeds dieselfde dag na die kansel kan stap. "Die inwoners van Paternoster het hulle oor die ontstelde vroue en meisies ontferm en hulle in ander trourokke geklee, insluitend 'n rok vir die bruid."
Die egpaar was veronderstel om hul wittebrood by die Victoria-watervalle deur te bring, maar moes dié planne kanselleer omdat Wendy se paspoort ook in die proses vernietig is.
Ford sê hy is nietemin dankbaar dat hy steeds te danke aan weldoeners kon trou. "Ek is verbaas en nederig en dankbaar gelaat oor die inwoners van Paternoster se gesindheid van vrygewigheid. Hulle het 'n beeldskone troue moontlik gemaak. Meer as dit, is ek ook verbaas oor die innerlike krag wat Wendy gedurende hierdie beproewing getoon het. Soos die pragtige bruid by die seremonie aangekom het – drie uur laat – met 'n trourok wat haastig pasgemaak is vir haar lyf, het die son, wat die hele dag [agter die wolke] weggekruip het, 'n dramatiese verskyning gemaak. God is goed en my vrou is sterk – waarvoor kan 'n man nog vra?"
Die Ford-egpaar is tans met wittebrood en kon nie onmiddellik bereik word nie.
Drieling word hoofleiers van skool
AfriForum begin 'n landwye #Skoonwater-projek
Ek sou dit eerder 'n ramp noem…effens nader aan die waarheid. Maar Paternoster rocks soos Umhlanga.
Weereens 'n bewys dat ons bymekaar kan staan. Dankie vir almal wat hulle dag nog spesiaal gemaak het.